वामपंथियों द्वारा देश की एकता मिटाने का किया जा रहा प्रयास: एबीवीपी
कार्यकर्ताओं ने परेड चौराहे पर किया प्रदर्शन
भास्कर संवाददाता | भिंड
अखिल भारतीय विद्यार्थी परिषद के कार्यकर्ताओं ने वामपंथी संगठन एसएफआई, एआईएसए आदि का विरोध किया। शहर के परेड चौराहे पर इन संगठनों का न सिर्फ पुतला दहन किया, बल्कि जमकर नारेबाजी भी की। विद्यार्थी परिषद कार्यकर्ताओं ने कहा कि वामपंथियों के द्वारा देश की अखंडता और एकता को मिटाने का प्रयास किया जा रह है, इसे हम कतई बर्दाश्त नहीं करेंगे।
यह प्रदर्शन अखिल भारतीय विद्यार्थी परिषद के नगर मंत्री अतिराज सिंह नरवरिया की मौजूदगी में किया गया। श्री नरवरिया ने कहा कि गत दिवस डीयू के रामजस कॉलेज में वामपंथियों ने कुछ इस तरह की हरकत की हैं, जिनसे देश की अखंडता और एकता को ठेस पहुंची है। इनकी गतिविधियां और संगोष्ठियां इसी का एक बड़ा उदाहरण हैं। हमारा संगठन इस तरह की गतिविधियों को कतई बर्दाश्त नहीं करेगा। इनको अगर भारत देश में रहना है, तो भारत माता की जय बोलना ही पड़ेगा। हमारे सैनिक देश की सीमा पर अपने प्राण तक न्यौछावर करने काे सदैव तैयार रहते हैं, मगर इन वामपंथियों की गतिविधियों की वजह से अराजकता का माहौल उत्पन्न हो सकता है।
वामपंथियों के खिलाफ एबीवीपी के कार्यकर्ताओं ने फूंका पुतला।
hin_Deva hin_Deva bho_Deva hin_Deva hin_Deva awa_Deva